**REVISTA PRESEI**

**11 iunie 2013**

|  |  |  |
| --- | --- | --- |
| **Pagina** | **Publicaţie** | **Titlu** |
| **2** | **Adevarul** | PROIECT Părinţii alcoolici, dependenţi de droguri, bolnavi psihic sau cei violenţi ar putea fi decăzuţi din drepturi |
| **3** |  | 70 de locuri noi în creşele din Sectorul 1. Mansardarea Complexului Social de Servicii Sfântul Andrei, terminată |
| **3** |  | Mănescu face curăţenie în sectorul 6: amenzi de 26.000 de lei şi trei tone de  |
| **4** | Curentul | Băiatul de 6 ani aruncat de la etaj de către mama sa va fi scos din familie de Protecția Copilului |

**Adevarul**

**PROIECT Părinţii alcoolici, dependenţi de droguri, bolnavi psihic sau cei violenţi ar putea fi decăzuţi din drepturi**

Senatorii au decis, luni, că alcoolismul, boala psihică, dependenţa de droguri a unuia dintre părinţi, violenţa faţă de copil sau faţă de celălalt părinte sunt motive întemeiate pentru ca instanţa să decidă ca autoritatea părintească să se exercite de către un singur părinte. Decizia finală în acest proiect aparţine deputaţilor.

Parlamentarii au adoptat, luni, în unanimitate, cu amendamentele propuse de Comisia pentru administraţie şi Comisia pentru drepturile omului, proiectul de modificare a legii privind protecţia şi promovarea drepturilor copilului, potrivit Mediafax.

În afară de extinderea condiţiilor în care un părinte poate fi decăzut din drepturile părinteşti (dependenţă de alcool sau droguri, boala psihică, violenţa), legea adoptată luni de senatori mai prevede că unităţile sanitare, cele de protecţie socială, serviciile de îngrijire de tip rezidenţial, entităţile fără personalitate juridică, persoane fizice sau jurdice care internează sau primesc în îngrijire femei gravide ori copii care nu posedă acte pe baza cărora să li se poată stabili identitatea sunt obligate să anunţe, în termen de 24 de ore, în scris, autoritatea administraţiei publice locale în vederea stabilirii identităţii, dar şi direcţia de asistenţă socială de care aparţin.

Identitate rapidă pentru copiii abandonaţi

Potrivit proiectului, în vederea stabilirii identităţii copilului părăsit în unităţi sanitare sau găsit ori a părinţilor acestuia, organele de poliţie şi serviciile publice comunitare de evidenţă a persoanelor au obligaţia de a desemna persoane responsabile care să realizeze cu celeritate demersurile pentru înregistrarea naşterii copilului şi să transmită datele de identificare direcţiei generale de asistenţă socială şi protecţia copilului sau serviciului public de asistenţă socială.

Acestea au obligaţia efectuării demersurilor de stabilire a identităţii părinţilor copiilor părăsiţi în unităţile sanitare în situaţia în care aceştia au fost identificaţi şi nu au întocmit certificatul de naştere.

Părinţii care îşi lasă copiii în grija statului, buni de plată

În proiectul de act normativ se mai stipulează că instanţa sau Comisia pentru protecţia copilului care a dispus plasamentul copilului stabilesc, dacă este cazul, şi cuantumul contribuţiei lunare a părinţilor achitat statului pentru întreţinerea acestuia. Sumele astfel încasate se constituie venit la bugetul judeţului sau al municipiului Bucureşti.

Dacă plata contribuţiei la întreţinerea copilului nu este posibilă, instanţa ar urma să oblige părintele apt de muncă să presteze între 20-40 de ore lunar pentru fiecare copil acţiuni sau lucrări de interes local pe durata aplicării măsurii de protecţie.

Copiii cu părinţi în străinătate, îngrijiţi de alţii maximum un an

O altă măsură de protecţie stabilită prin acest proiect se referă la copiii ai căror părinţi pleacă la muncă în străinătate.

Astfel, părintele care exercită singur autoritatea părintească sau la care locuieşte copilul şi care urmează să plece la muncă în străinătate are obligaţia de a notifica această intenţie serviciului public de asistenţă socială de la domiciliu, cu minimum 40 de zile înainte de a părăsi ţara.

Notificarea va conţine în mod obligatoriu desemnarea persoanei care se ocupă de întreţinerea copilului pe perioada absenţei părinţilor sau tutorelui.

Potrivit acestui proiect de lege, instanţa va dispune delegarea temporară a autorităţii părinteşti, pe durata lipsei părinţilor, dar nu mai mult de un an, către persoana desemnată.

Bătăile, strict interzise

În proiectul de act normativ se mai arată că pedepsele corporale sau alte tratamente degradante exercitate asupra copiilor în cadrul procesului instructiv-educativ sunt interzise.

Legea stabileşte obligaţia pentru cadrele didactice de a semnala centrelor de resurse şi asistenţă educaţională cazurile de abuz, neglijare, exploatare şi orice alte forme de violenţă asupra copilului şi de a informa serviciul public de asistenţă socială sau, după caz, direcţia generale de asistenţă socială şi protecţia copilului despre aceste cazuri.

Proiectul de lege urmează să intre în dezbaterea Camerei Deputaţilor, care este Cameră decizională.

# 70 de locuri noi în creşele din Sectorul 1. Mansardarea Complexului Social de Servicii Sfântul Andrei, terminată

Primăria Sectorului 1 a anunţat printr-un comunicat de presă emis luni că lucrările de mansardare la Complexul Social de Servicii Sfântul Andrei au fost finalizate. Prin această investiţie, făcută din fonduri europene, sectorul 1 dispune de aproximativ 500 de locuri.

Astfel, bucureştenii care au copii cu vârsta cuprinsă între 0 şi 3 ani şi care întâmpină dificultăţi în găsirea unei bone au la dispoziţie 70 de locuri noi în creşele din Sectorul 1.

Primăria Sectorului 1 a finalizat lucrările de mansardare la Complexul Social de Servicii Sfântul Andrei, mărind capacitatea centrului de la 50 la 120 de locuri. Prin această investiţie derulată în cadrul proiectului cu finanţare europeană “Dezvoltarea Complexului de Servicii Sf. Andrei prin lucrări de mansardare şi recompartimentare”, capacitatea de îngrijire a copiilor cu vârstă de creşă creşte în Sectorul 1 la aproximativ 500 de locuri.

Deschiderea oficială şi finalizarea proiectului va fi marcată printr-o conferinţă de presă care va avea loc marţi, 11 iunie 2013, începând cu orele 10:30 la sediul Complexului de Servicii Sociale Sfântul Andrei, în prezenţa Primarului Sectorului 1, Andrei Ioan Chiliman şi a Directorului Direcţiei de Asistenţă Socială şi Protecţia Copilului, Dănuţ Ioan Fleacă.

# Mănescu face curăţenie în sectorul 6: amenzi de 26.000 de lei şi trei tone de

Inspectorii Primăriei, împreună cu lucrători ai Administraţiei Domeniului Public şi Dezvoltare Urbană Sector 6 (ADPDU) şi ai firmei de salubrizare Urban SA, au acţionat, vineri 6 iunie, în zona Drumul Taberei 34, în vecinătatea spaţiilor comerciale, de unde au fost ridicate peste trei tone de deşeuri. Măsura vine în cadrul unei acţiuni ample de ecologizare a spaţiilor verzi de pe raza sectorului.

În cadrul acţiunii întreprinse vineri societăţile comerciale au fost sancţionate cu amenzi în valoare totală de 26.000 de lei, pentru nerespectarea prevederilor legale cu privire la normele de mediu.

Potrivit Primăriei Sectorului 6, acţiuni similare au avut loc, zilele trecute, şi în zone precum: Drumul Taberei-buclă, strada Liniei, pe terenul viran din spatele hypermarketului Cora Lujerului şi alte zone.

Administraţia locală anunţă că în perioada următoare inspectorii de mediu vor continua monitorizarea tuturor spaţiilor de pe raza sectorului şi vor trimite somaţii proprietarilor de terenuri, amintindu-le că au obligaţia să le împrejmuiască şi să le salubrizeze, la nevoie beneficiind de sprijinul echipelor ADPDU şi Urban.

„Nu ne dorim aplicarea de măsuri coercitive şi amenzi, dar oamenii trebuie să înţeleagă că numai aşa putem avea un sector curat şi un mediu mai sănătos pentru noi şi copiii noştri. Este o risipă de timp şi de resurse dacă astăzi salubrizăm un teren, iar mâine apar din nou acolo două camioane de deşeuri”, a declarat primarul Sectorului 6, Rareş Mănescu.

**Curentul**

**Băiatul de 6 ani aruncat de la etaj de către mama sa va fi scos din familie de Protecția Copilului**

Băiețelul de șase ani din municipiul Bacău, care a fost aruncat de la etajul al doilea de către mama sa, va fi scos din familie de Direcția Generală de Asistență Socială și Protecția Copilului, urmând ca specialiștii instituției să decidă asupra măsurii de protecție ce va fi luată în acest caz.
Din primele informații oferite de către reprezentanții instituției, mama copilului a recurs la gestul extrem de a-și arunca fiul pe geamul locuinței în semn de răzbunare față de mama sa, care o încuiase pe femeie în casă pentru a putea merge la un magazin din zonă.
De altfel, mama băiețelului fusese externată din Secția de Psihiatrie cu trei zile înainte de a-și arunca copilul de la etaj.
"Este clar că nici băiatul, și nici sora acestuia, în vârstă de 13 ani, nu se mai pot întoarce la mama lor, și nici în acea locuință, ținând cont trauma psihică prin care au trecut aceștia. Deja s-a discutat cu membrii familiei lărgite, care și-au manifestat interesul de a-i crește și îngriji pe cei doi copii", a declarat, luni, pentru corespondentul MEDIAFAX purtătorul de cuvânt al DGASPC Bacău, Alina Iftode.
Potrivit sursei citate, băiatul de șase ani se află, în prezent, internat la Spitalul de Pediatrie Bacău, în timp se sora acestuia este în grija unui unchi.